1982R1413 — DA — 18.10.1983 — 002.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

▼B

RÅDETS FORORDNING (EØF) Nr. 1413/82

af 18. maj 1982

om ændring af forordning nr. 136/66/EØF om oprettelse af en fælles markedsordning for fedtstoffer

RÅDET FOR DE EUROPÆISKE FÆLLESSKABER HAR —

under henvisning til traktaten om oprettelse af Det europæiske økonomiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet ( 1 ),

under henvisning til udtalelse fra Det økonomiske og sociale Udvalg ( 2 ), og

ud fra følgende betragtninger:

i artikel 4, stk. 3, og artikel 22, stk. 3, i forordning nr. 136/66/EØF ( 3 ) senest ændret ved forordning (EØF) nr. 3454/80 ( 4 ), fastsættes datoerne for begyndelsen og afslutningen af produktionsårene for olivenolie, raps-, rybs- og solsikkefrø;

i visse tilfælde har det vist sig nødvendigt at ændre de pågældende datoer med ret kort frist; der bør derfor fastsættes en passende fremgangsmåde for sådanne ændringer;

ved artikel 5 i forordning nr. 136/66/EØF er der indført en ordning med produktionsstøtte til olivenolie produceret i Fællesskabet; støtten ydes i forhold til den mængde olie, der faktisk er produceret, til olivendyrkere, som er medlemmer af en producentsammenslutning tilsluttet en forening, som er anerkendt i henhold til forordning (EØF) nr. 1360/78 ( 5 ), senest ændret ved forordning (EØF) nr. 3086/81 ( 6 ), og forordning nr. 136/66/EØF, samt til individuelle olivendyrkere, som underkaster sig denne forenings kontrol;

ved forordning (EØF) nr. 2989/81 ( 7 ) blev det fastsat, at anvendelsen af ovennævnte ordning skulle udsættes til begyndelsen af produktionsåret 1982/83, og at de i de tre foregående produktionsår gældende overgangsforanstaltninger vedrørende olivenolieproducentorganisationerne skulle opretholdes i indeværende produktionsår;

som følge af visse medlemsstaters vanskeligheder med at gennemføre forordning (EØF) nr. 1360/78 må det befrygtes, at den i nævnte forordning fastsatte ordning ikke vil blive anvendt i nær fremtid; denne ordning, der er baseret på foreningernes virksomhed, synes endvidere ikke at være særlig velegnet til de særlige strukturer i den græske olieproduktion;

støtteordningen kan heller ikke forvaltes effektivt, fordi de for tiden anvendte foranstaltninger vedrørende producentorganisationer kun er foreløbige;

under disse omstændigheder bør der fra produktionsåret 1982/83 permanent indføres en særlig ordning, som er baseret på olivenproducentorganisationer eller -foreninger, som skal gennemføre visse aktiviteter i forbindelse med støtteordningens anvendelse;

da foreningerne skal sørge for en skærpet kontrol med de mængder, som produceres af olivendyrkere, der er medlemmer af organisationer tilsluttet disse foreninger, bør kun disse foreninger kunne modtage forskud på støtten;

efter artikel 22 i forordning nr. 136/66/EØF skal der fastsættes en indikativpris og en interventionspris for olieholdige frø;

udviklingen i produktionen af raps- og rybsfrø har skabt visse afsætningsvanskeligheder og har medført store udgifter på fællesskabsbudgettet; denne udvikling vil blive forstærket, hvis kursen ikke lægges om; begrænsningen af fællesskabsproduktionen af konkurrerende landbrugsprodukter vil i denne sektor kunne få uønskede følger, som bør undgås; fastsættelsen af en maksimumsproduktion, hvis overskridelse medfører, at prisgarantien for det følgende produktionsår nedsættes, vil kunne bidrage til en bedre udvikling af fællesskabsgarantien og dermed aflaste fællesskabsbudgettet; enhver nedsættelse af fællesskabsgarantien skal ske i forhold til overskridelsen af garantitærsklen, uden at der dog derved lægges et for kraftigt pres på producenternes indkomster;

indikativprisen og interventionsprisen bør derfor tilpasses i forhold til denne overskridelse —

UDSTEDT FØLGENDE FORORDNING: